ກອງປະຊຸມຂັ້ນລັດຖະມົນຕີການຕ່າງປະເທດຈັດກຽມໃຫ້ກອງປະຊຸມສຸດຍອດອາຊຽນ
(ກອງປະຊຸມຂັ້ນລັດຖະມົນຕີການຕ່າງປະເທດ
ຈັດກຽມໃຫ້ກອງປະຊຸມສຸດຍອດອາຊຽນ)
ຕອນເຊົ້າວັນທີ 6/9 ຢູ່ ນະຄອນຫລວງ ວຽງຈັນ ໄດ້ດຳເນີນບັນດາກອງປະຊຸມຈັດກຽມຂັ້ນລັດຖະມົນຕີການຕ່າງປະເທດ ອາຊຽນ ຊື່ງລວມມີ ສະພາປະສານງານ ອາຊຽນ (ACC) ຄັ້ງທີ 18 ແລະ ສະພາປະຊາຄົມການເມືອງ ຄວາມໝັ້ນຄົງ ອາຊຽນ (APSC) ຄັ້ງທີ 14. ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຟ້າມບີງມີງ ນຳຫນ້າຄະນະຜູ້ແທນຫວຽດນາມ ໄດ້ເຂົ້າຮ່ວມບັນດາກອງປະຊຸມ.
ທີ່ກອງປະຊຸມ, ສະພາປະສານງານ ອາຊຽນ, ບັນດາທ່ານລັດຖະມົນຕີ ໄດ້ສຳເລັດວຽກງານກະກຽມທັງໝົດໃຫ້ແກ່ກອງປະຊຸມສຸດຍອດ ອາຊຽນ ຄັ້ງທີ 28-29 ແລະ ບັນດາກອງປະຊຸມສຸດຍອດກ່ຽວຂ້ອງ ຈະດຳເນີນໃນ 3 ມື້ຈະມາເຖິງ ໂດຍມີການເຂົ້າຮ່ວມຂອງບັນດາການນຳ 10 ປະເທດ ອາຊຽນ, 8 ປະເທດຄູ່ເຈລະຈາຄື: ຈີນ, ສເກົາຫລີ, ຍີ່ປຸ່ນ, ອິນເດຍ, ອາເມລິກາ, ລັດເຊຍ, ອົດສະຕາລີ, ນິວເຊີແລນ ແລະ ເລຂາທິການໃຫຍ່ ສປຊ. ບັນດາທ່ານລັດຖະມົນຕີການຕ່າງປະເທດ ອາຊຽນ ໄດ້ລົງນາມໃນບັນດາເອກະສານເປີດກວ້າງສົນທິສັນຍາໄມຕີຈິດ ແລະ ການຮ່ວມມື ຢູ່ ອາຊີຕາເວັນອອກສ່ຽງໃຕ້ ເພື່ອໃຫ້ບັນດາປະເທດ ຈີເລ, ມາຣົກ ແລະ ອີຢີບ ເຂົ້າຮ່ວມສົນທິສັນຍານີ້ຢ່າງເປັນທາງການ, ຍົກຍອດຈຳນວນສະມາຊິກສົນທິສັນຍາດັ່ງກ່າວຂຶ້ນເຖິງ 35 ປະເທດ.
ກ່າວຄຳເຫັນທີ່ບັນດາກອງປະຊຸມ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຟ້າມບີງມີງ ສະເຫນີ: ຄວນບຸລິມະສິດແກ້ໄຂບັນດາສິ່ງທ້າທາຍຕໍ່ຄວາມສະຫງົບປອດໄພປະຈຸບັນຄື: ກໍ່ການຮ້າຍ, ການໃຊ້ຄວາມຮຸນແຮງ, ອາດຊະຍາກຳຂ້າມຊາດ, ອາດຊະຍາກຳທາງເຄືອຂ່າຍອິນເຕີແນດ, ເພີ່ມທະວີກຳລັງຄວາມສາມາດຮັບມືຂອງ ອາຊຽນ. ທ່ານຮອງນາຍົກລັດຖະມົນຕີ ສະເຫນີ: ຄວນມີມາດຕະການຈຳເປັນເພື່ອຊຸກຍູ້ສັນຕິພາບ, ສະຖຽນລະພາບ ແລະ ການຮ່ວມມືຢູ່ ທະເລຕາເວັນອອກ ແລະ ເນັ້ນຫນັກວ່າ ຕ້ອງປະຕິບັດຄວາມອົດກັ້ນ, ແກ້ໄຂການຂັດແຍ້ງໂດຍສັນຕິວິທີ, ສອດຄ່ອງກັບກົດໝາຍສາກົນ, ໃນນັ້ນ ມີສົນທິສັນຍາຂອງ ສປຊ ກ່ຽວກັບກົດໝາຍວ່າດ້ວຍທະເລປີ 1982.
(ແຫຼ່ງຄັດຈາກ VOV)